**KĖDAINIŲ ŠVIESIOSIOS GIMNAZIJOS**

**DIREKTORĖS VIOLETOS LIUTKIENĖS**

**2021 METŲ VEIKLOS ATASKAITA**

2022 m. sausio 18 d. Nr. V11-

Kėdainiai

**I SKYRIUS**

**STRATEGINIO PLANO IR METINIO VEIKLOS PLANO ĮGYVENDINIMAS**

|  |
| --- |
| Kėdainių šviesiojoje gimnazijoje ugdymo(si) procesas organizuojamas, vadovaujantis 2019–2021 m. gimnazijos strateginio plano nuostatomis. 2021 m. buvo numatyti šie tikslai ir uždaviniai:  1. Stiprinti savivaldų, integralų ir probleminį suasmenintą ir saviraiškų ugdymą, siekiant kiekvieno mokinio pažangos. 1.1. Siekiant individualios pažangos tobulinti ugdymo(si) veiklas, skatinančias kiekvieno mokinio pažinimą, mokymo(si) strategijų ir vertinimo įvairovės taikymą.1.2. Plėtoti STEAM, bendradarbiaujant su tėvais, akademiniais ir socialiniais, verslo partneriais ir neformaliojo švietimo įstaigomis. 1.3. Kryptingai tobulinti pedagogų profesines kompetencijas ugdymo proceso valdymo, savivaldaus ugdymosi, asmeninės mokinio pažangos stebėjimo ir vertinimo temomis. 1.4. Teikti mokiniams švietimo, socialinę ir psichologinę pagalbą. 1.5. Kurti inovatyvias ir modernias ugdymo(si) aplinkas.  2. Ugdyti bendruomenės narių kūrybiškumą, pilietiškumą, verslumą, lyderystę, socialines ir emocines kompetencijas. 2.1. Skatinti pilietiškumą, kūrybiškumą ir verslumą. 2.2. Ugdyti lyderio kompetencijas. 2.3. Laiduoti saugią ir draugišką aplinką, grįstą visų gimnazijos bendruomenės narių bendradarbiavimu.  Prioritetas – dėmesys visapusiškai asmenybės ūgčiai saugioje ir inovatyvioje edukacinėje erdvėje.  Siekiau įgyvendinti 2021m. veiklos planą, daug dėmesio skyriau ugdymo kokybės gerinimui, organizuojant nuotolinį ugdymo procesą, užtikrinant savivaldų ugdymąsi, kiekvieno mokinio individualios pažangos planavimą, stebėjimą ir vertinimą. Skatinau įgyvendinti priemones, kurios sudarytų sąlygas efektyviai, saugiai organizuoti nuotolinio ugdymo procesą, užtikrinti techninę, emocinę pagalbą šio proceso dalyviams. Siekiau, kad kartu su socialiniais partneriais gimnazijos bendruomenės nariai dalyvautų STEAM veikloje ir inicijuotų kitas ugdymo inovacijas. Skatinau dalyvauti nuotoliniuose renginiuose, siekiau užtikrinti mokinių saugumą pilietinėse akcijose, savanorystės veikloje ir tobulinti lyderystės, karjeros planavimo kompetencijas.  2020–2021 m. m. baigėme nuotoliniu būdu. Tai turėjo didelę įtaką 1-ųjų gimnazijos klasių mokiniams, kurie 7-ose ir 8-ose klasėse daug laiko mokėsi namuose, o tada pradėti mokytis gamtos mokslų dalykai 2021 m. jiems sekėsi labai sunkiai. Skatinu mokytojus organizuoti konsultacijas, teikti asmeninę pagalbą, kad kiltų mokinių motyvacija ir mažėtų šių ugdymo dalykų žinių ir įgūdžių spragos. Kartu su komanda organizavome glaudų bendradarbiavimą tarp mokytojų ir mokinių tėvų. Pirmojo pusmečio pabaigoje buvo organizuojamos individualios konsultacijos tėvų, mokinių, mokytojų ir vadovų komandoms. Ypatingas dėmesys buvo skiriamas pirmųjų ir ketvirtųjų klasių gimnazistams. Konsultacijų tikslas – kartu ir operatyviai spręsti problemas. Asmeniškai dalyvavau 4-ųjų klasių gimnazistų konsultacijose (konsultuotas 41 mokinys ir tėvas).  Ypatingą dėmesį skyriau STEAM komandos veiklai:  1. Gimnazijos ugdytiniai dalyvavo Vilnius Tech. programos ,,Ateities inžinerija“ platformos veikloje. ,,Ateities inžinerijos“ platforma (AI platforma) yra skirta tiems, kuriuos domina šiuolaikinė techninė kūryba.  2. STEAM dalykų žinias ir praktinius įgūdžius universitetinės klasės gimnazistai gilino Vilnius Tech , VDU ir ISM universitetų nuotoliniu ir kontaktiniu būdu organizuotų mokymų metu.  4. Buvo tęsiamas bendradarbiavimas su VU, VILNIUS TECH, VDU, KTU, ISM, Junior Achievement, LAMMC ŽI, AB ,,Lifosa“, labdaros-paramos fondu ,,Viltis-Vikonda“.  5. Veiklą organizavo praktinės imitacinės ekonominės bendrovės (,,Junior achievement“).  2021 m. Kėdainių šviesiajai gimnazijai buvo suteiktas STEM mokyklų Europos platformos ,,STEM School Label“ pažengusios dalyvės statusas ir ženklas. AB ,,Lifosa“ apdovanojo asmeniniu kompiuteriu geriausią rajono jaunąjį chemijos žinovą, šalies chemijos olimpiados 1-osios vietos ir Europos chemijos olimpiados bronzos medalio laimėtoją Laimį Jurkėną.  2021 m. gimnazijos bendruomenės dėmesys buvo sutelktas į inovatyvių ir modernių ugdymo(si) erdvių kūrimą. Tyrimų rezultatai rodo, kad 100 proc. mokytojų IT naudojo besimokančiųjų individualiai pažangai stebėti, organizuoti. Mokytojai naudojo įvairius IT įrankius, priemones (Eduka klasė, Egzaminatorius.lt, E-testai). Nuotolinis ugdymo procesas organizuojamas MOODLE ugdymosi aplinkoje, mokytojai turi įrangą (6 komplektus) hibridiniam ugdymo procesui organizuoti. Ypatingą dėmesį skyriau IT bazės atnaujinimui. 2021 m. įsigijome 19 nešiojamų ir 2 stacionarius kompiuterius, 1 interaktyvų ekraną, 2 monitorius, 3 spausdintuvus, 5 multimedijas, 6 Bluetooth kolonėles, „Edukos“ licenzijas 4-ųjų klasių mokytojams ir mokiniams, „E-lankos“ licenzijas 2-ųjų klasių lietuvių kalbos ir istorijos mokytojams bei mokiniams. Rūpinausi edukacinių erdvių saugumu ir patogumu. Įrengtos 5 stebėjimo kameros, 4 kondicionieriai, pakeisti 3 klasių baldai, nupirkta 10 vandens šildytuvų ir 7 elektriniai šildymo prietaisai.  Siekiau, kad nuotoliniu, o nuo 2021 m. mokslo metų pradžios ir kontaktiniu būdu gimnazijos bendruomenės nariai įgyvendintų 4 strateginių partnerysčių Erasmus + KA2 projektus, 1 asmenų mobilumo mokymo(-si) tikslais Erasmus + KA1 projektą, 1 Baltijos šalių mokinių mobilumo NordPlus projektą.  Sudarėme mokiniams galimybę rinktis ir keisti individualius ugdymo planus. Sudarant individualius planus dalyvavo tėvai. Sudarytos galimybės planus koreguoti. Skiriami dalyko moduliai, konsultacijos, buvo siūlomi pasirenkamieji dalykai, organizuojamas savarankiškas mokymas, integruojamas formalusis ugdymas ir neformalusis švietimas.  Siekiau sudaryti galimybę ugdyti socialiai atsakingus, sąmoningus piliečius:   1. Veikė neformaliojo švietimo skyrius ,,Sėkmės ir lyderystės mokykla“ (128 ugdytiniai iš Kėdainių rajono ugdymo įstaigų). 2. Buvo organizuojama Tolerancijos centro, Taikos vėliavos mokyklų tinklo veikla. 3. Buvo organizuotas Konstitucijos egzaminas ir Nacionalinis diktantas.   Gimnazijoje jau ketvirtus metus įgyvendinama socialinio emocinio intelekto ugdymo programa ,,Raktai į sėkmę“, įdiegta elektroninė patyčių dėžutė.  Kuravau NVO ,,Tėvų klubas“ veiklą. Gimnazijoje tėvai įtraukiami į bendruomenei svarbias veiklas, priima svarbius sprendimus. Veikla buvo sudėtinga dėl kontaktinio bendravimo ribojimų.  Gimnazijoje kūriau palankią aplinką mokytojų naujų kompetencijų įgijimui ir tradicinių kompetencijų tobulinimui, formavau aukštos kvalifikacijos ir kultūros komandą. Gimnazijoje dirbo 47 mokytojai ir 19 kitų darbuotojų. Ugdymo procesą pamokoje organizavo 5 mokytojai ekspertai, 30 mokytojų metodininkų, 7 vyresnieji mokytojai, 5 mokytojai. 2021 m. kvalifikaciją tobulino 100 procentų gimnazijos mokytojų. Gimnazijoje organizuoti 80 val. kursai „Mokymosi pagalbos teikimas mokinių pasiekimams gerinti“, „Socialinio emocinio ugdymo integravimas gimnazijoje: patirti sėkmę ir įveikti iššūkius“. 2021-10-15 ir 2021-10-21 skaičiau paskaitas Šiaulių ir Biržų pedagogams tema „Kėdainių šviesiosios gimnazijos išskirtinumas. Neformaliojo švietimo skyriaus „Sėkmės ir lyderystės mokyklos“ veikla“. Bendruomenė buvo buriama į nuolatinio mokymosi organizaciją.  Aukšti gimnazistų akademiniai pasiekimai. 139 gimnazijos ugdytinių dalyvavo rajoninėse olimpiadose ir konkursuose, 66 iš jų užėmė prizines vietas: 24 užėmė 1-ąją vietą, 13 – 2-ąją vietą, 29– 3-iąją vietą. Gimnazistai sėkmingai dalyvavo šalies olimpiadose ir buvo 13-14 vietoje. Europos chemijos olimpiadoje laimėtas bronzos medalis. 2021 m. gimnazijoje mokėsi 113 abiturientų ir visi gavo brandos atestatus. Abiturientų visų laikytų VBE vidutinis balas yra 57,31. Abiturientai gavo 10 šimtukų. Patekome į mokyklų, geriausiai paruošusių ugdytinius valstybiniams brandos egzaminams lietuvių kalbos, fizikos, chemijos dalykų šalies penkiasdešimtukus. Lietuvių kalbos mokytoja metodininkė Asta Jakštienė, fizikos mokytojas ekspertas Renoldas Klimavičius, chemijos mokytoja ekspertė Daiva Ivaškevičienė įvardinti mokytojais šviesuliais. |

**II SKYRIUS**

**METŲ VEIKLOS UŽDUOTYS, REZULTATAI IR RODIKLIAI**

**1. Pagrindiniai praėjusių metų veiklos rezultatai**

|  |  |  |  |
| --- | --- | --- | --- |
| Metų užduotys (toliau – užduotys) | Siektini rezultatai | Rezultatų vertinimo rodikliai (kuriais vadovaujantis vertinama, ar nustatytos užduotys įvykdytos) | Pasiekti rezultatai ir jų rodikliai |
| 2.1. Sudaryti sąlygas IT naudojimo ugdymo procese galimybių plėtrai | Mokytojai naudoja modernias mokymo(si) priemones. Didėja gimnazistų mokymosi motyvacija ir ugdymo(si) rezultatai. | 1. Organizuoti mokymai:  1.1. Mokymai dirbti su ,,Microsoft Teams“, naudojant „Microsoft 365“ (dalyvauja 32 mokytojai).  1.2. Darbo „Moodle“ mokymosi aplinkoje tobulinimas (dalyvauja 15 mokytojų).  1.3. Susitikimas su „E-lankų“ darbuotojais. Susipažinta su elektroniniais interaktyviaisiais lietuvių kalbos ir literatūros bei istorijos vadovėliais (dalyvauja 5 lietuvių kalbos ir literatūros, 3 istorijos mokytojai).  1.4. Susitikimas su ,,Eduka“ darbuotojais. Aptarti pasiūlymai naujiems mokslo metams (dalyvauja 30 mokytojų).  2. 5 proc. atnaujinta IT priemonių bazė, pagal poreikį įsigytos „E-lankų“, „Eduka“, „Egzaminatorius.lt“ licenzijos.  3. 100 proc. mokytojų naudoja IT ugdymo procese. Ne mažiau kaip 50 proc. mokytojų kuria skaitmeninį ugdymo turinį „Moodle“ mokymosi aplinkoje.  4. Ne mažiau kaip 20 proc. gimnazistų ugdymo procesas organizuojamas išorinėse virtualiose edukacinėse erdvėse („Ateities inžinerija“, „STEM School Label“, VGTU nuotolinis ugdymo turinys universitetinėse klasėse). Ugdymo procesą organizuoja biologijos, chemijos, IT, fizikos, matematikos, dailės, ekonomikos mokytojai.  5. 4 Erasmus + K2 tarptautiniai projektai įgyvendinami, naudojant IT (2 tarptautinės ZOOM konferencijos, 3 Facebook paskyros). Neformaliojo švietimo skyriaus ,,Sėkmės ir lyderystės mokykla“ veikla karantino metu organizuojama ZOOM virtualioje erdvėje. | 1.1. 2021 m. gegužės 26 d. buvo organizuoti nuotoliniai mokymai dirbti su „Microsoft Teams“ programa, naudojant „Microsoft 365“. Mokymus vedė T. Samalius. Susikurta „Microsoft Teams“ paskyra. Dalyvavo 35 mokytojai.  1.2. KTU organizuotuose kursuose „Mokymosi proceso organizavimas ir valdymas virtualioje mokymosi aplinkoje MOODLE“ dalyvavo 3 darbuotojai, kurie savo patirtimi ir žiniomis dalijosi su gimnazijos pedagogais.  1.3. Gimnazijos lietuvių kalbos ir istorijos mokytojai turėjo galimybę susipažinti su „E-lankų“ interaktyviais vadovėliais ir apsispręsti dėl jų naudojimo.  1.4. Susipažinta su „Edukos“ atnaujintu turiniu ir organizuota apklausa dėl darbo mokymo(si) platformoje poreikio.  2. Įsigytos mokymosi platformos „Eduka“ 97 licenzijos 4-os klasės gimnazistams ir 10 licenzijų mokytojams. Lietuvių kalbos, istorijos mokytojams ir 2-ųjų klasių gimnazistams nupirktos  „E-lankų“ interaktyviųjų vadovėlių licenzijos. Biologijos mokytojams nupirkta Socrative, o užsienio kalbų mokytojams LinguaHouse metinė programų naudojimo licencija. Visus metus mokytojai gali naudotis „Egzaminatorius.lt.“ paslaugomis. Įsigyta 19 nešiojamų ir 2 stacionaRūs kompiuteriai, 1 interaktyvus ekranas, 2 monitoriai, 3 spausdintuvai, 5 multimedijos, 6 Bluetooth kolonėlės, 6 įrenginiai hibridiniam mokymui organizuoti.  3. 2020–2021 m. m. gimnazija baigė, organizuodama nuotolinį ugdymą. Ugdymas buvo organizuojamas, naudojant ZOOM bendravimo platformą ir MOODLE mokymosi aplinką. Mokytojai kūrė ir talpino ugdymo(si) turinį MOODLE mokymosi aplinkoje. Nuo 2021 m. rugsėjo 1 d. kontaktinio ugdymo metu ZOOM platforma naudojama retai (tik susirinkimams, pasitarimams organizuoti, pamokoms vesti (kai izoliacijoje yra mokytojas)). Ugdymo turinys ir toliau talpinamas MOODLE mokymosi aplinkoje.  4. 4-ųjų klasių gimnazistams ugdymo procesas pagal poreikį gali būti organizuojamas „Edukos“ virtualioje mokymo(si) aplinkoje, 2-ųjų klasių gimnazistams – „E-lankų“ virtualioje mokymosi aplinkoje. Tiriamieji mokinių darbai talpinami „Ateities inžinerijos“ tinklalapyje. „STEM School Label“ platformoje 2021 m. gimnazija gavo pažengusios dalyvės statusą ir ženklą.  5. Nuotolinių būdu buvo tęsiamas 4 Erasmus + K2 mokinių mainų projektų įgyvendinimas. Organizuotos 2 tarptautinės konferencijos, funkcionuoja projektų tinklalapiai ([http://cliche.pbworks.com/w/page/133816092/ABOUT%20THE%20PROJECT](http://cliche.pbworks.com/w/page/133816092/ABOUT%20THE%20PROJECT?fbclid=IwAR3SGyyZhtUzlDK_qaG_Be8K-UO2FVD-xsN0Ks-h5GmeQHzbgB2evi_ld_Y)). 2 projektai baigti 2021 m. pabaigoje kontaktiniu būdu, 2 projektai bus baigti 2022 metų pradžioje kontaktiniu būdu. 2021 m. pabaigoje parengtas ir finansuotas Erasmus + K1 mokytojų kvalifikacijos tobulinimo projektas „Švietimo ribų plėtimas“. Karantino metu neformaliojo švietimo skyriaus „Sėkmės ir lyderystės mokyklos“ mokiniams buvo organizuojami nuotoliniai užsiėmimai. |
| 2.2. Emocinės, dalykinės pagalbos bendruomenės nariams teikimo aktyvinimas, siekiant ugdytinių pažangos. | Kuriama konsultacinės pagalbos mokiniams, tėvams, mokytojams sistema. Ugdomas bendruomenės emocinis intelektas. | 1. Mokiniams:    1. Konsultacijos 4 –ųjų kl. gimnazistams, stokojantiems ugdymo motyvacijos. Mokymosi praradimų kompensavimo plano sudarymas. Dalyvauja tėvai, mokytojai, klasių vadovai, direktorius. Užtikrinamas grįžtamasis ryšys (16 abiturientų). 80 proc. konsultacinių valandų naudojama efektyviai.    2. Programos ,,Raktai į sėkmę“ emocinio intelekto ugdymo programos įgyvendinimas.    3. Emocinio intelekto ugdymo programos neformaliojo švietimo skyriuje ,,Sėkmės ir lyderystės mokykla“ įgyvendinimas. 2. Mokytojams:   2.1. Seminaras ,,Socialinio ir emocinio ugdymo integravimas mokykloje“ (lektorė Onutė Misiukevičienė, dalyvauja 30 mokytojų), paskaita ,,Stresas ir jo valdymas“ (lektorius Evaldas Karmaza, dalyvauja 35 mokytojai).  2.2. 100 proc. mokytojų 5 dienas tobulino kvalifikaciją ir kompetencijas. Ne mažiau kaip 30 proc. mokytojų dalinosi savo patirtimi seminaruose, konferencijose, metodinėje taryboje, metodinėse grupėse, žiniasklaidoje.  3. Tėvams:  3.1. Asmeninės konsultacijos su mokytoju 2 kartus per metus pagal sudarytą tvarkaraštį.  3.2. Dalyvavimas pokalbiuose dėl vaiko ugdymo motyvacijos stokos po pirmojo pusmečio (mokytojas, mokinys, klasės vadovas, tėvas, gimnazijos vadovas).  3.3. NVO „Tėvų klubas“, gimnazistų tarybos ir metodinės tarybos narių susitikimas gimnazijos kultūros formavimo klausimais.  3.4. Paskaita emocinio intelekto ugdymo tema ,,Socialinis ir emocinis ugdymas namuose“. Lektorė Onutė Misiukevičienė. | 1.1 2020–2021 m. m. pabaigoje buvo organizuota181 nuotolinė, o vėliau ir kontaktinės konsultacijos 4-ųjų klasių mokiniams. 113 4-ųjų klasių mokinių buvo konsultuoti skirtingų dalykų mokytojų 481 kartą. Sudarytas 4-ųjų klasių mokinių, patiriančių mokymosi sunkumus, jų tėvų, mokytojų, klasių vadovų ir vadovybės susitikimų planas. Numatytas grįžtamasis ryšys. Visi konsultuoti mokiniai gavo brandos atestatus.  1.2. 1–4 klasių mokiniai penkti metai dalyvauja prevencinėje ir emocinio intelekto ugdymo programoje „Raktas į sėkmę“. Programa įgyvendinama klasių valandėlių metu.  1.3. 2020–2021 m. m. neformaliojo švietimo skyriaus „Sėkmės ir lyderystės mokykla“ veikloje dalyvavo 125 7–9 klasių rajono moksleiviai, 2021–2022 m. m. skyriaus veikloje dalyvauja 128 moksleiviai. VšĮ „Intelektualinis kapitalas“ įgyvendina šias emocinio ugdymo programas „Emocijos“, „Aš ir kiti“, „Išmok mokytis“.  2.1. 2021 m. kovo 31 d.– gegužės 13 d. organizuoti 42 val. mokymai „Socialinio emocinio ugdymo integravimas gimnazijoje: kaip patirti sėkmę ir įveikti iššūkius“. Lektoriai: Norvilė Virmauskė, Kėdainių šviesiosios gimnazijos psichologo asistentė; Ona Misiukevičienė, Marijampolės l/d socialinė pedagogė ekspertė; Evaldas Karmaza, psichoterapeutas. Mokymuose dalyvavo 37 darbuotojai.  2.2. Visi mokytojai tobulino kompetencijas 5 dienas. Daugiau nei 50 mokytojų dalijosi darbo patirtimi ir skaitė pranešimus.  3.1. Pagal sudarytą tvarkaraštį organizuotos nuotolinės konsultacijos tėvams ugdymo(si) klausimams aptarti.  3.2. 2021 m. sausio–vasario mėnesiais organizuoti asmeniniai susitikimai ugdymo sunkumų turintiems mokiniams, jų tėvams, klasės vadovams, dėstantiems mokytojams. Numatytos motyvaciją didinančios priemonės ir nustatytos grįžtamojo ryšio formos.  3.3. Susitikimas neįvyko dėl nuotolinio ugdymo organizavimo ir kontaktą ribojančiųjų priemonių.  3.4. Paskaitoje nuotoliniu būdu norinčių dalyvauti tėvų neatsirado. |
| 2.3. Geri pagrindinio ugdymo pasiekimų patikrinimo, brandos egzaminų, olimpiadų ir konkursų rezultatai. | 1. Pagrindinio ugdymo pasiekimų patikrinimo ir brandos egzaminų rezultatų vidurkiai ne mažesni už šalies pasiekimų vidurkius.  2. Rajono olimpiadose ir konkursuose laimimos prizinės vietos. | 1. 98 proc. vidurinio ugdymo programos kursą išklausiusių gimnazijos abiturientų įgijo brandos atestatą.  2. 50 proc. egzaminuojamų dalykų brandos egzaminų įvertinimo vidurkis ne žemesnis už šalies vidurkį.  3. Dviejų dalykų egzaminų pasiekimai yra geriausiai išlaikiusių VBE dalyko penkiasdešimtuke.  4. PUPP lietuvių kalbos ir matematikos pasiekimų vidurkis ne žemesnis už šalies vidurkį.  5. Gimnazijos ugdytiniai atstovavo rajonui 50 proc. šalyje organizuotų olimpiadų ir konkursų.  6. Gerėjo pažangumo vidurkis (lyginami I ir II pusmečiai).  7. Mažėjo nepateisintų praleistų pamokų skaičius (lyginami I ir II pusmečiai). | 1. 100 proc. vidurinio ugdymo programos kursą išklausiusių abiturientų įgijo brandos atestatus.  2. 80 proc. egzaminuojamųjų dalykų brandos egzaminų įvertinimo vidurkis aukštesnis už šalies vidurkį.  3. Trijų egzaminų pasiekimai (lietuvių kalbos, fizikos, chemijos) yra geriausiai šalyje išlaikiusiųjų VBE dalyko penkiasdešimtuke.  4. PUPP lietuvių kalbos ir matematikos pasiekimų vidurkis yra aukštesnis už šalies vidurkį.  5. Gimnazijos ugdytiniai atstovavo  rajonui 66 proc. šalyje organizuotų olimpiadų ir konkursų;  6. I pusmečio pažangumas – 85,2, balų vidurkis – 7,8.  II pusmečio pažangumas – 96,47, balų vidurkis – 8,09.  7. Per I pusmeti praleista pamokų, tenkančių vienam mokiniui – 20,8.  Per II pusmetį praleista pamokų, tenkančių vienam mokiniui – 34,9.  Dėl nuotolinio ugdymo(si) didėjo praleistų pamokų skaičius. |